**Έκθεση της Κοινοβουλευτικής Επιτροπής Άμυνας για τους κανονισμούς «Οι περί Στρατού της Δημοκρατίας (Διορισμοί, Ιεραρχία, Προαγωγές και Αφυπηρετήσεις Υπαξιωματικών) (Τροποποιητικοί) Κανονισμοί του 2022»**

**Παρόντες:**

Μαρίνος Σιζόπουλος, πρόεδρος Ζαχαρίας Κουλίας

 Γιώργος Κάρουλλας Παύλος Μυλωνάς

 Κώστας Κώστα Χρίστος Χρίστου

 Γιαννάκης Γαβριήλ Αλέκος Τρυφωνίδης

 Βαλεντίνος Φακοντής

 Η Κοινοβουλευτική Επιτροπή Άμυνας μελέτησε τους πιο πάνω κανονισμούς σε συνεδρία της, η οποία πραγματοποιήθηκε στις 24 Μαρτίου 2022. Στη συνεδρίαση της επιτροπής κλήθηκαν και παρευρέθηκαν ενώπιόν της ο Υπουργός Άμυνας και ο Υπαρχηγός Εθνικής Φρουράς, συνοδευόμενοι από υπηρεσιακούς παράγοντες του Υπουργείου Άμυνας και του Γενικού Επιτελείου Εθνικής Φρουράς (ΓΕΕΦ).

 Σημειώνεται ότι η επιτροπή εξέτασε τους εν λόγω κανονισμούς κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων.

 Σκοπός των προτεινόμενων κανονισμών, οι οποίοι εκδίδονται δυνάμει του άρθρου 76 του περί Στρατού της Δημοκρατίας Νόμου, είναι η τροποποίηση των περί Στρατού της Δημοκρατίας (Διορισμοί, Ιεραρχία, Προαγωγές και Αφυπηρετήσεις Υπαξιωματικών) Κανονισμών για την καλύτερη εφαρμογή του νομοθετικού πλαισίου που αφορά τα μέλη του στρατού.

 Σύμφωνα με τα στοιχεία που κατατέθηκαν στην επιτροπή από το Υπουργείο Άμυνας, με τους προτεινόμενους κανονισμούς προβλέπονται τα ακόλουθα:

1. Οι υπαξιωματικοί που αντιμετωπίζουν προβλήματα υγείας θα χαρακτηρίζονται ως «υπαξιωματικοί γραφείου» και θα έχουν ως ανώτατο βαθμό ανέλιξης τον βαθμό του Ανθυπασπιστή Β΄.
2. Η απόφαση του Υπουργού Άμυνας για χαρακτηρισμό ή μη υπαξιωματικού ως «υπαξιωματικού γραφείου» πρέπει να λαμβάνεται εντός είκοσι (20) ημερών από την ημερομηνία έκδοσης της σχετικής ιατρικής γνωμάτευσης ή, σε περίπτωση που ο υπαξιωματικός βρίσκεται υπό κρίση, πριν από τη σύνοδο του αρμόδιου συμβουλίου κρίσεων.
3. Για τους υπαξιωματικούς γραφείου δημιουργείται χωριστή επετηρίδα, στην οποία εντάσσονται οι υπαξιωματικοί γραφείου, ανεξαρτήτως κλάδου και κοινού σώματος.
4. Υπαξιωματικός που είναι χαρακτηρισμένος ως «υπαξιωματικός γραφείου» δύναται οποτεδήποτε να επανέλθει στην προηγούμενη υπηρεσιακή κατάσταση, εφόσον αποκατασταθούν τα προβλήματα υγείας που αντιμετώπιζε και, σε περίπτωση επανόδου του, η αρχαιότητά του καθορίζεται όπως και πριν από τον χαρακτηρισμό του, ήτοι με βάση την ημερομηνία απόκτησης του κατεχόμενου βαθμού και όχι με βάση την ημερομηνία αποχαρακτηρισμού, όπως ισχύει σήμερα.

 Περαιτέρω, σε περίπτωση αποχαρακτηρισμού του, ο χρόνος διοίκησης που απαιτείται να έχει, ώστε να κριθεί στον κατεχόμενο βαθμό, θα είναι τόσο ο χρόνος του κατεχόμενου βαθμού όσο και ο χρόνος που υπολείπεται από τους προηγούμενους βαθμούς με μέγιστο τα τρία (3) έτη επιπλέον του χρόνου διοίκησης για τον βαθμό που κατέχει. Υπαξιωματικοί που επανέρχονται στην προηγούμενη υπηρεσιακή κατάσταση, για να κριθούν με την ανώτατη διαβάθμιση κρίσης, πρέπει να έχουν αποφοιτήσει από τα καθοριζόμενα σχολεία.

1. Τα μέλη του στρατού που υπηρετούν σε στρατιωτικά τμήματα είναι δυνατό να παραπέμπονται για εξέταση από ιατροσυμβούλιο με απόφαση του Υπουργού Άμυνας ή/και του Αρχηγού Εθνικής Φρουράς ή ύστερα από αίτησή τους, ώστε να διαγνωσθεί η πάθησή τους και να αποφασιστεί κατά πόσο είναι ικανά να εκτελούν τα καθήκοντά τους.
2. Τα αρμόδια συμβούλια κρίσεων δύνανται να χαρακτηρίσουν πειθαρχικό παράπτωμα ως σοβαρό, εφόσον επιβλήθηκε γι’ αυτό ποινή φυλάκισης ή ποινή αυστηρότερη από αυτή, ενώ δύνανται να λάβουν υπόψη ως κριτήριο για την κρίση υπαξιωματικού πειθαρχικό παράπτωμα ή/και ποινικό αδίκημα μόνο κατά την πρώτη κρίση που έπεται χρονικά της ημερομηνίας επιβολής της πειθαρχικής ποινής για το παράπτωμα ή/και της καταδίκης από ποινικό δικαστήριο.
3. Η κύρωση των πινάκων κρίσεων υπαξιωματικών από τον Υπουργό Άμυνας, καθώς και η προβλεπόμενη με βάση τους ισχύοντες κανονισμούς εξουσία του για παραπομπή υποθέσεων στο Συμβούλιο Επανακρίσεων καταργείται για λόγους αντικειμενικότητας και αμεροληψίας, καθώς και για σκοπούς ομοιομορφίας με τις διαδικασίες κρίσεων των αξιωματικών, δεδομένου ότι ο ίδιος είναι πρόεδρος του εν λόγω συμβουλίου.
4. Για σκοπούς καλύτερης λειτουργίας και εφαρμογής της όλης διαδικασίας και ειδικότερα σε σχέση με την κοινοποίηση των κρίσεων και των πινάκων κρίσεων στους κριθέντες υπαξιωματικούς, η διαδικασία κρίσεων των υπαξιωματικών διαφοροποιείται.
5. Για σκοπούς ορθότερης διενέργειας της διαδικασίας ανέλιξης υπαξιωματικών σε αξιωματικούς, η εν λόγω διαδικασία διαφοροποιείται.
6. Υπαξιωματικός βαθμού Ανθυπασπιστή Β΄ δικαιούται αναβάθμιση, σε περίπτωση κατά την οποία, παρ’ όλο που λόγω βαθμολογιών σε έκθεση αξιολόγησης κρίνεται με χαμηλότερες διαβαθμίσεις από την ανώτατη για τον βαθμό του, η βαθμολογία του στις εκθέσεις αξιολόγησής του που συντάχθηκαν μετά την κρίση του σε χαμηλότερη διαβάθμιση κρίσης του επιτρέπει την κατάταξή του στην ανώτερη διαβάθμιση, εφόσον πληροί τα λοιπά κριτήρια της αντίστοιχης διαβάθμισης και δεν έχει χαρακτηριστεί ως «υπαξιωματικός γραφείου». Σημειώνεται ότι το εν λόγω ευεργέτημα εφαρμόζεται ήδη στους υπόλοιπους βαθμούς υπαξιωματικών.

 Στο στάδιο της συζήτησης των κανονισμών, η επιτροπή, με τη σύμφωνη γνώμη του Υπουργού Άμυνας, αποφάσισε να προωθήσει για έγκριση στην ολομέλεια της Βουλής μόνο τις πρόνοιες των κανονισμών οι οποίες εναρμονίζονται με τον περί Στρατού της Δημοκρατίας (Τροποποιητικό) Νόμο του 2021, ο οποίος ψηφίστηκε πρόσφατα από τη Βουλή, και αφορούν στην ενοποίηση των υπηρεσιακών καταστάσεων ελαφράς υπηρεσίας και υπηρεσίας γραφείου των υπαξιωματικών που αντιμετωπίζουν προβλήματα υγείας στην υπηρεσιακή κατάσταση γραφείου, ώστε να τροχοδρομηθεί η διαδικασία στο συμβούλιο κρίσεων, κατά τρόπο ανάλογο με αυτόν που ακολουθήθηκε για τους αξιωματικούς.

 Περαιτέρω, έπειτα από σχετική υπόδειξη του Υπουργού Άμυνας και για σκοπούς ομοιομορφίας με το κανονιστικό πλαίσιο που διέπει τους αξιωματικούς, στο αναφερόμενο ως άνω μέρος του κειμένου των κανονισμών που θα προωθηθεί για έγκριση στην ολομέλεια του σώματος περιλήφθηκαν και πρόνοιες που αφορούν στη δημιουργία ξεχωριστής επετηρίδας για τους υπαξιωματικούς, καθότι μέχρι σήμερα η εν λόγω κατηγορία μελών του στρατού, παρά την ένταξή τους στις υπηρεσιακές καταστάσεις ελαφράς υπηρεσίας και υπηρεσίας γραφείου, διατηρούσαν τη θέση τους στην επετηρίδα που ενεγράφησαν μετά τον διορισμό τους.

 Συναφώς, το εναπομείναν μέρος των κανονισμών αποφασίστηκε όπως εξεταστεί από την επιτροπή μετά την ολοκλήρωση από το Υπουργείο Άμυνας των επικείμενων διαδικασιών που αφορούν τις προαγωγές των υπαξιωματικών, οι οποίες κρίθηκε ορθότερο όπως διεξαχθούν με βάση το υφιστάμενο κανονιστικό πλαίσιο.

 Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιόν της, τάχθηκε ομόφωνα υπέρ της έγκρισης του ως άνω αναφερόμενου μέρους του κειμένου των κανονισμών.

29 Μαρτίου 2022 ΟΠ/ΓΧ - Αρ. Φακ.: 23.03.059.022-2022-2ek